لجمهورية د كولومبيا (بالصبليونية: República de Colombia) هي واحد لبلاد جات فالشمال د أمريكا لجنوبية. تيحدًها من الشمال لبحر لكاريبي, من الشرق ڤينيزويلا ولبريزيل, من لجنوب پًيرو وليكواطًور, من لغرب لمحيط لهادي و پًاناما. كولومبيا هي لبلاد لوحيدة فأمريكا لجنوبية اللي مقابلة مع لمحيط لهادي ولبحر لكاريبي وجات شوكة بيناتهم. دخلُو الصبليون للبلاصة اللي فيها كولومبيا ف 1499 وحتلُوها من ديك الساعة. ف 1819 ستاقلات كولومبيا, ولكن ف 1830 خرجو منها شي بلايص اللي ولاًو هوما الدول ديال فينيزويلا وليكواطًور. ف 1903 أتخرج منها پًاناما وأتولي لجمهورية د كولومبيا هي لبلاد اللي عندها لحدود اللي تانعرفو دابا. تيسكنو فكولومبيا شويا كتر من 50 مليون د الناس, ولعاصمة ديالها هي بوݣوطا. اللغة الرسمية ديال لبلاد هي الصبليونية ولعملة هي لپيزو لكولومبي. نظام لحكم فلبلاد هو جمهوري دستوري ولبلاد فيها 32 إدارة لامركزية. الرئيس د لبلاد د دابا هو إيڤان دوكي. كولومبيا داخلة فبزاف د لمؤسسات الدولية بحال لأمم لمتحدة ومنظمة التعاون لإقتصادي والتنمية (OECD) ومنظمة التجارة لعالمية, وعندها شراكة مع لحلف الشمال أطلسي.